વાવ એ ગુજરાતની આગવી ઓળખ છે. સમગ્ર ગુજરાતમાં સંખ્યાબંધ વાવ હજાર વર્ષથી અસ્તિત્વમાં છે. વાવના બાંધકામમાં સુરેન્દ્રનગર જિલ્લાનો પણ મોટો ફાળો છે. એ જમાનાના રાજાઓ, પ્રજાનું કેટલું ધ્યાન રાખતા તે આવાં સ્થાપત્યોથી જાણી શકાય છે. સૂકા દેશોમાં પ્રજાને મીઠું પાણી મળી રહે તે માટે આવી વાવ બાંધવામાં આવતી. વટેમાર્ગુઓ, ધાર્મિક સ્થળોએ ભેગા થતા પ્રજાજનો, ગામના પાદરે પ્રસંગોપાત્ત ભેગા થતા લોકો માટે તેમ જ દૈનિક પાણી પીવા વાપરવાના હેતુથી આવી વાવ બંધાવવામાં આવેલી છે.